寄題漢中三亭
作者：劉攽
朝代：宋

paragraphs: 梁山屏西南，漢水相縈带。
古惟千騎居，今亦一都會。
守邦多偉人，按節森大旆。
治聲我家貧，能事斯亭最。
蒼峰上盤雲，清川近瀉瀨。
隅分地俱勝，鼎搆勢爭大。
扶危新棟梁，增舊加粉繪。
功成人不勞，事得文無害。
長塗擁行輈，高宴羅羽蓋。
開筵攬錦繡，勸客喧竽籟。
陪遊慚望回，請賦嗟自鄶。
安得凌風翰，徑厲褒斜外。